Ea-mil-e-ua-net-IV	Daul’makan volie gésser de seguit ath cap dera armada, mès era Mair de totes es Calamitats lo dissuadic, en tot dider-li: “Cranhi que Dequianis, eth generau des fraires, s’espaurisque en veir tants soldats, e s’escape deth monastèri en tot hèr-se a vier ara joena.” Alavetz Daul’makan manèc cridar ath gran camarlenc, ar Emir Rustem e ar Emir Bahraman, e les didec: “Deman, a penes hèsque dia, partiratz contra Constantinopla, a on non mos tardaram a amassar-mos damb vosati.